בית הקברות הצבאי הגרמני קאנוק צ'ייס

השלט בכניסה לבית הקברות. במרכזו מופיע לוגו [[הוועדה הגרמנית לקברי מלחמה]]
בית הקברות הצבאי הגרמני קאנוק צ'ייס (DeutscherSoldatenfriedhof Cannock Chase) הוא בית קברות צבאי בבריטניה, שבו נקברו חיילים גרמנים, שנהרגו בעת התקפות על בריטניה או מתו במהלך שביים בה במהלך שתי מלחמות העולם.

==רקע==
במהלך שתי מלחמות העולם שבו מדינות ההסכמה ובעלות הברית כ-700 אלף חיילים גרמנים. רבים מהם הוחזקו במחנות שבויים בכל רחבי האיים הבריטיים והועסקו בעבודה בחוות ובמפעלים. מקצתם מתו בעת השבי. אלפי גרמנים אחרים נהרגו במהלך התקפות אוויר על בריטניה בשתי המלחמות, כאשר כלי הטיס שלהם הופלו בשמיה. גם ימאים גרמנים שטבעו נשטפו אל חופיה. כולם נקברו באתרים הפזורים בכל רחבי בריטניה. 

בסך הכל נקברו בבריטניה כ-6,200 חיילים גרמנים, אוסטרים ואוקראינים. כ-1,300 מהם נקברו באתרים שבטיפול הועדה האימפריאלית לקברי מלחמה. לגבי היתר נעשה בשנת 1959 הסכם בין בריטניה לבין גרמניה המערבית על העברת גופותיהם מהאתרים שבהם נקברו אל בית קברות צבאי חדש, שיוקם בתחומי בריטניה. האתר עבורו נבחר בהסכמה בין שתי המדינות. העברת המתים אליו ארכה מספר שנים והוא נחנך בשנת 1967.

==בית הקברות==
בית הקברות ממוקם ביער קאנוק צ'ייס בחבל סטפורדשייר, כ-30 קילומטרים מצפון לעיר בירמינגהאם. הוא שוכן בעמק מיוער, בשטח של כ-24 דונמים. 

באתר נקברו כ-4,940 חיילים, מהם כמאה אלמונים. כ-2,650 הם מתי מלחמת העולם השנייה. 

בבית הקברות 18 חלקות קבורה, וביניהן חלקה נפרדת לקברי האחים של צוותי ארבעה צפלינים גרמנים, שהופלו בשמי בריטניה במלחמת העולם הראשונה. בנקודה הנמוכה של העמק ניצב צלב גבוה.

המצבות באתר עוצבו על ידי הוועדה הגרמנית לקברי מלחמה. אלו הן מצבות לוח אנכיות מאבן גרניט אפורה, שעל גבי שני צידיהן נחרתו באותיות לבנות שמות חללים, דרגותיהם ותאריכי לידתם ומותם. כל מצבה משותפת לארבעה חללים.

באתר נקבר פילדמרשל ארנסט בוש, שנשבה ומת בשבי בבריטניה ב-1945. גנרל נוסף שמת בשבי ונקבר שם הוא מקסימיליאן פון הרף (Maximilian von Herff). הוא היה ראש אגף כוח האדם של האס אס והשתתף בין השאר בדיכוי מרד גטו ורשה.

בבית הקברות נבנו גם מבנה מבואה ובו פסל ברונזה מעשה ידי הפסל הגרמני הנס וימר (Hans Wimmer) ובניין מבקרים.

האתר נבנה במימון ממשלת גרמניה המערבית על ידי הוועדה הגרמנית לקברי מלחמה. הוא תוכנן על ידי דיאז ברנדי (Diez Brandi) מגטינגן, גרמניה והרולד דופמן (Harold Doffman) ופיטר ליץ' (Peter Leach) מסטפורד, בריטניה.

בהתאם להסכם בין גרמניה לבריטניה מתוחזק האתר על ידי ועדת חבר העמים לקברי מלחמה.

==מקורות==
*G. Kingsley Ward, Edvin Gibson, Courage remembered, London: HMSO, 1995.

==ראו גם==
*בית הקברות לחיילים הגרמנים בנצרת
* בית הקברות לחללי האויב

==קישורים חיצוניים==

* בית הקברות באתר ועדת חבר העמים לקברי מלחמה:
**[https://www.cwgc.org/find-a-cemetery/cemetery/4007266/cannock-chase-german-military-cemetery/ תיאור כללי] 
**[https://www.cwgc.org/find-a-cemetery/cemetery/4007266/cannock-chase-german-military-cemetery/CemeteryPlan.ashx?id=4007266 תרשים]
**[http://www.cwgc.org/news-events/video-news/edward-madigan-at-cannock-chase.aspx סרטון]
* [http://www.volksbund.de/kriegsgraeberstaetten.html?stadt=1068 בית הקברות] באתר הוועדה הגרמנית לקברי מלחמה
* [https://archive.today/20121223152144/http://www.fylde.demon.co.uk/cannock.htm בית הקברות] באתרו של Tom Morgan
* 
* [https://archive.today/20130209194709/http://www.ww1cemeteries.com/british_cemeteries_memorials_ext/cannock_german_cem.htm תמונות בית הקברות] באתר World War I Cemeteries
* [https://archive.today/20130210070544/http://www.ww2talk.com/forum/war-cemeteries-war-memorial-research/9959-cannock-chase-german-cemetery.html תמונות בית הקברות] באתר World War II Talk

==הערות שוליים==

צבאי קאנוק צ'ייס
קאנוק צ'ייס
קאנוק צ'ייס
קטגוריה:האימפריה הגרמנית במלחמת העולם הראשונה
קטגוריה:ועדת חבר העמים לקברי מלחמה
קטגוריה:שבי במלחמת העולם השנייה
קטגוריה:סטפורדשייר
קטגוריה:יחסים צבאיים גרמניה – הממלכה המאוחדת
קטגוריה:גרמניה: קבורה
קטגוריה:בעקבות מלחמת העולם הראשונה
קטגוריה:בעקבות מלחמת העולם השנייה